उनका अचानक आना मुझे अच्छा तो लगा लेकिन उनकी सूरत ने सहमा दिया। होठ पपड़ाए हुए मानो कच्छ का रन पैदल पार कर आ रहे हों। आँखें इस तरह गीली और रतनार मानो गहरे पानी में सौ डुबकियाँ मार ली हों। उनके आने से उपजी खुशी, उनकी दशा से उपजी दहशत में दब गई। घरघराती आवाज में अगवानी की - ‘वाह! आज तो भए प्रकट कृपाला। कैसे कृपा कर दी?’ मेरा पूछना हुआ नहीं कि मानो कोई मजबूत दीवार भरभरा कर गिर पड़ी हो। उनका निःशब्द रुदन गूँजने लगा। उन्हें इस दशा में देख मैं इतना घबरा गया कि न तो कोई पूछताछ कर पाया न ही सांत्वना के दो बोल मेरे मुँह से फूटे। दो-एक मिनिटों में उन्होंने खुद को संयत किया और बिना किसी भूमिका के, मर्मान्तक पीड़ा भरे स्वरों में बोले - “आज तो बैरागीजी! मैं अपनी ही नजरों में दो बाप की औलाद हो गया।” मुझे मानो ततैया ने काट लिया हो। खुद के बारे में ऐसी टिप्पणी? लेकिन मैं चुप ही रहा। वे अनुचित, अकारण नहीं बोलते। सहमा हुआ, जिज्ञासु बन उनकी शकल देखता रहा। बोले - “यूँ तो कोई ढाई-तीन साल से गुस्सा आ रहा है लेकिन हर बार सोचता रहा कि चलो कोई बात नहीं। मोदीजी जल्दी ही सब ठीक कर देंगे। लेकिन डेड़ साल से तो मैं रोज अपनी परीक्षा ले रहा हूँ और रोज फेल हो रहा हूँ। मँहगाई के विरोध में हमने कितने जुलूस निकाले! कितनी नारेबाजी की! कितनी गालियाँ दीं! कितने पुतले जलाए! कितने ज्ञापन दिए! कोई गिनती नहीं। लेकिन आज सबकी जबानों को लकवा मार गया है। नोटबन्दी के बाद से तो जैसे तपते तवे पर बैठे हैं। धन्धा चौपट हो गया। दुकान खाली पड़ी है। माल नहीं। नाणा तंगी ऐसी कि जहाँ पहले आधी ट्रक माल मँगाता था वहाँ आज टेम्पो भी नहीं भरता। मँगतों की तरह टुकड़ों-टुकड़ों में माल मँगाना पड़ रहा है। बची-खुची कसर जीएसटी ने निकाल दी। धन्धा बाद में करो, पहले रेकार्ड रखो और रिटर्न भरो। मैंने अपने सर्कल के व्यापारियों से बात की - भई! कुछ करो। लेकिन सबने चुप रहने को कहा। बोले - अपनी पार्टी की सरकार है। नेताओं से बात करेंगे। लेकिन हुआ कुछ नहीं। फिर मैंने अपनी एसोसिएशनवालों से बात की। उन्होंने भी हाथ खड़े कर दिए कि देखा नहीं सराफावालों की क्या दशा हुई थी? नेताओं के घर-घर गए थे कि भैया ज्ञपान तो ले लो। लेकिन कोई ज्ञापन लेने को भी तैयार नहीं हुआ था। व्यापारियों ने पार्टी से सपरिवार स्तीफे दिए थे। लेकिन किसी ने परवाह नहीं की। फिर! सूरत के व्यापारियों ने क्या कुछ कम कोशिश की थी? लाखों लोग महीने भर तक रैलियाँ निकालते रहे लेकिन न तो कोई आया न किसी ने बुलाया। इसलिए चुपचाप रहो। जो सबके साथ होगा वही अपने साथ भी होगा। सुनकर मुझे अच्छा नहीं लगा। यह क्या बात हुई कि अपनी पार्टी की सरकार है तो गैरवाजिब बात पर भी चुप रहो? अरे! अपनी पार्टी की सरकार है तो फिर तो पार्टी को अपनी चिन्ता सबसे पहले करनी चाहिए! मैंने कहा कि भले ही कुछ नहीं हो लेकिन विरोध तो करो। गलत को गलत तो कहो! चार साल पहले जो बात गलत थी, वो आज सही कैसे हो गई? लेकिन कोई नहीं बोला। सब चुप रहे। मेरा जी खट्टा हो गया।